ตีลีชีกี

ตีลีชีกี (รัสเซีย: Тили́чики) เป็นหมู่บ้านและศูนย์กลางการบริหารของเขตโอลูย์ตอร์สกีอันเป็นส่วนหนึ่งของเขตพิเศษกอร์ยักในดินแดนคัมชัตคา ประเทศรัสเซีย หมู่บ้านแห่งนี้ตั้งอยู่บนอ่าวคอร์ฟาของคาบสมุทรคัมชัตคา ประวัติ ตีลีชีกีได้รับการก่อตั้งขึ้นในปี 1898 จนกระทั่งในปี 1930 ก็ได้กลายเป็นศูนย์กลางการบริหารของเขต ในเดือนเมษายน 2006 ได้เกิดแผ่นดินไหวหลายครั้งติดต่อกัน ทำให้เกิดความเสียหายอย่างมาก แผ่นดินไหวครั้งแรกเกิดขึ้นในวันที่ 21 เมษายน และมีขนาดโมเมนต์เท่ากับ 7.6 จุดศูนย์กลางแผ่นดินไหวอยู่ห่างออกไปทางทิศตะวันออกเฉียงเหนือเกือบ 90 กิโลเมตร (56 ไมล์) ที่ระดับความลึก 22 กิโลเมตร (14 ไมล์) ในพื้นที่ไม่มีผู้คนอาศัยอยู่โดยส่วนใหญ่ และตามมาด้วยแผ่นดินไหวขนาดเล็กอีกหลายครั้ง และในวันที่ 29 เมษายน มีการบันทึกแผ่นดินไหวอีกครั้งที่มีขนาด 6.6 แมกนิตูด โดยครั้งนี้ถือว่าเป็นแผ่นดินไหวที่รุนแรงที่สุดในภูมิภาคแห่งนี้ในรอบกว่าร้อยปี และถึงแม้จะไม่มีผู้เสียชีวิต แต่นิคมเล็ก ๆ สามแห่งถูกทำลายอย่างสิ้นเชิง ตีลีชีกีได้รับการบูรณะขึ้นใหม่หลังจากการเกิดแผ่นดินไหวเนื่องจากเป็นพื้นที่ที่มีประชากรหนาแน่นที่สุดในรัศมีกว่า 1,000 กิโลเมตร (620 ไมล์)ตามแนวชายฝั่งระหว่างเมืองอนาดีร์ทางตอนเหนือและเมืองอุสต์-คัมชัตสค์ทางตอนใต้ ภูมิศาสตร์และภูมิอากาศ ตีลีชีกีตั้งอยู่ทางตะวันออกเฉียงเหนือของคาบสมุทรคัมชัตคาโดยอยู่ทางทิศตะวันตกของเทือกเขาโอลูย์ตอร์บนชายฝั่งของอ่าวสครือตายาอันถูกคั่นด้วยสันดอนแคบ ๆ จากส่วนเหนือของอ่าวคอร์ฟาในทะเลเบริง ในปี 1995 ได้มีการจัดตั้งเขตอนุรักษ์ธรรมชาติขนาดใหญ่ที่มีพื้นที่ประมาณ 3,000 ตารางกิโลเมตร (1,200 ตารางไมล์) ขึ้น ตีลีชีกีและนิคมทางตอนใต้ของหมู่บ้านอย่างคอร์ฟมีสภาพภูมิอากาศแบบกึ่งอาร์กติก (Dfc) เศรษฐกิจและโครงสร้างพื้นฐาน ในหมู่บ้านแห่งนี้มีการประกอบอุตสาหกรรมการประมงและการปลูกพืชผักอย่างมันฝรั่งขึ้น โดยในบางครั้งก็กระทำการปลูกในเรือนกระจก การคมนาคม สนามบินตีลีชีกีตั้งอยู่ทางใต้ของเมืองตีชีลีกี และยังมีบริการเรือข้ามฟากเชื่อมต่อกับท่าเรือคอร์ฟอันอยู่ทางตอนใต้ของหมู่บ้านอีกด้วย อ้างอิง หมายเหตุ